'n Nuwe klankbaan vir jou lewe! – NG Gemeente Garsfontein
Ons moet opnuut van hierdie vers kennis neem: "Daarmee (met die wapens van God) vernietig ons die redenasies en elke hooghartige aanval wat teen die kennis van God gerig word. Ons neem elke gedagte gevange om dit aan Christus gehoorsaam te maak" (2 Kor 10:5).
Hier is bietjie goeie nuus! Jou brein stoor alles. Daar is egter ook die slegte nuus – jou brein stoor regtig – alles! Jou brein kan nie onderskei tussen dit wat werklik is en dit wat denkbeeldig is nie. Dit ontvang en verwerk beide die waarheid en die leuen.
Ons het al allerhande vorme van gemors in ons breine gestoor. Of jy nou daarvan hou of nie, jy baseer soms jou besluite op van daardie gemors wat jy gestoor het. Toe jy 'n kind was het die groot mense vir jou dinge gesê wat jy geglo het omdat hulle gesagvolle mense vir jou was. Dalk het hulle vir jou gesê dat jy nie goed genoeg is nie, dat jy dit nie gaan maak in die lewe nie. Jy het hierdie leuens begin glo, soveel so dat jy dit ook vir jouself begin sê het. Dit was alles leuens – dit is nou nogsteeds 'n klomp leuens. Jy het dit nog altyd geglo.
Dit is nodig om die klankbaan van jou lewe te verander wat elke dag in jou gedagtes speel. In plaas daarvan dat jy iets speel wat gebaseer is op leuens, is dit nodig om die klankbaan van die waarheid van God se Woord te speel. Paulus verwys ook hierna in Rom 12:2: "Laat God julle verander deur julle denke te vernuwe". Hoe verander mens jou manier van dink? Jy speel die klankbaan van die Waarheid.
Vra God om jou herinneringe te genees: herinneringe van verwerping, sonde, weersin, wrokkigheid, skuldgevoel en misbruik. Dit maak my seer aan die binnekant. God wil jou aanraak en innerlik genees.
Vul jou gemoed met God se Woord. Hoe meer jy jou gedagtes vul met God se Waarheid, hoe minder plek is daar vir leuens. God se Woord sê dat Hy jou liefhet (Joh 3:16), jy is vir Hom kosbaar (Luk 12:6), jy is tot baie dinge instaat (2 Pet 1:3), Hy het jou vergewe (Ps 103:12, Hy wil jou gebruik (Efes 4:12).